
Železničiari, držíme vám palce! 

Solidarita + sebadôvera = víťazstvo! 


My, Priama Akcia-MAP, opätovne vyjadrujeme plnú podporu boju radových zamestnancov železníc. Po výstražnej akcii 29. 1. 2003 považujeme 
neobmedzený štrajk začínajúci v noci 31. 1. 2003 za jediný možný ďalší krok. Dúfame, že štrajk sa bude niesť v duchu solidarity, vzájomnej pomoci, 
sebadôvery a nekompromisnosti. Ak sa vláde dovolí, aby realizovala ďalšie opatrenia v súlade s podmienkami úveru Európskej investičnej banky, 
povedie to k sociálnej katastrofe. Preto, hoci len takto skromne, vyjadrujeme svoju solidaritu. Stojíme na strane radových členov odborov a veríme, že 
puto sebadôvery bude medzi nimi pevnejšie ako hrozby mocných. 

Pokiaľ to naše možnosti dovolia, budeme tu, aby sme pomohli. Príklad vašej priamej akcie nás obohacuje a dáva nádej v to, že naši kolegovia 
a kolegyne, všetci pracujúci, študenti, nezamestnaní či dôchodcovia, sa po dlhej dobe ticha začnú brániť proti útokom vlády a zamestnávateľov. 
Dúfame, že aj nám sa týmto spôsobom podarí dať aspoň malý kúsok nádeje vám. 

V solidarite a viere vo víťazný koniec, Priama Akcia - 
slovenská sekcia Medzinárodnej Asociácie Pracujúcich (PA-MAP), 30. januára 2003 


Štrajk železničiarov 
— nádej pre budúcnosť 

Protispoločenská politika vlády a zamestnávateľov poburuje snáď všetkých ľudí práce. Nie každý 
však našiel odvahu vyjadriť svoju nespokojnosť nahlas, aby aj panstvo z úradu vlády počulo, že ich moc 
končí tam, kde začína naša. Týmto bezstarostným dňom vlády je koniec. Štrajk železničiarov si zaslúži 
nielen náš rešpekt, ale aj našu SOLIDARITU! 


Ich strach je našou 
zbraňou 

Štrajkovať v slovenských pomeroch nie je bežný 
jav. Vysoká nezamestnanosť, vyhrážanie sa vlády 
a zamestnávateľov prepúšťaním štrajkujúcich a 
v neposlednom rade aj vôľa odborových funkcionárov 
viesť nás od radikálnych prejavov nespokojnosti za 
rokovací stôl, nepodporovali našu dôveru vo vlastné 
sily a nevybudovali silnú tradíciu radikálnej opozície 
voči arogantnej antisociálnej politike vlády. Bol si toho 
donedávna vedomý aj minister dopravy, pôšt 
a telekomunikácii Pavol Prokopovič. Nestalo sa raz, že 
odborári ustúpili od svojich nekompromisných rečí. 
Neexistoval dôvod prečo mať rešpekt voči odborárom. 

Šesťhodinovým štrajkom železničiarov zo stredy 
a ich odhodlaním prejsť k dlhodobému štrajku sa však 
všetko mení. Slová sa stali realitou a minister čelí 
hrozbe, ktorá ho môže stáť teplé miesto. Odbila 
hodina, kedy všetky opatrenia ukrajujúce nám 
dôstojnosť a práva prešli bez väčšieho povšimnutia. 
Sú tu železničiari a železničiari sú problém. Nie pre 
spoločnosť, ako sa nás snaží presvedčiť pán minister 
svojím srdcervúcim prejavom. Sú problém pre vládu. 
Pretože železničiari narušili status quo a dovolili si 
vyjsť do štrajku. Skončili bezstarostné noci vlády, 
skončilo presvedčenie o neschopnosti ľudí práce 
preniesť svoju nespokojnosť a hnev spred televízorov 
do ulíc a na pracoviská. Už nie je hlavným programom 
dňa argentínska telenovela, ale odhodlanosť 
pracujúcich nedať vláde nič zadarmo. A toho sa vláda 
bojí. Štrajk železničiarov môže prerásť do širších 
radikálnych prejavov nespokojnosti nielen na 
pracoviskách, ale aj pred úradom vlády. Ak by som 
bol veriaci, tak sa modlím za to, aby sa tak stalo. 
Žiaľbohu som ateista, ako vraví klasik. 

Ešte stále si myslíš, že 
sme na jednej lodi? 

Vláda nemá pred ľuďmi práce úctu a tak 
prechádza k očierňovaniu odborárov. Minister si 
neodpúšťa citový výlev o tom, že či má peniaze zobrať 
zo zdravotníctva. Je to veľmi citlivá téma a on to veľmi 
dobre vie. Zrejme inšpirovaný už zmieňovanými 
argentínskymi telenovelami však nepochopil, že 
hlavným hrdinom nie je on, ale železničiari, ktorí si 
viac nehodlajú uťahovať opasky. Pánu ministrovi 
Prokopovičovi tu viac sedí rola chamtivého Alda 
Sirenia ako Jaga bojujúceho za spravodlivosť. 
A hovoriť o železnici ako o „socialistickej záhradke, 
ktorú si nemôžeme dovoliť“, znamená nechápať ľudí tu 
dole. Konieckoncov, čo môžeme očakávať od milionára 
Pavla Ruska, ktorý pozná problémy pracujúcich ľudí 


len spoza okien svojej limuzíny. Slovami 
jedného zo železničiarov to „zlodejom 
nevysvetlíte“. 

Aké sú argumenty ministerstva? 

> Ministerstvo trvá na tom, že na 
zachovanie osobnej dopravy na 25 
regionálnych železničných dráhach nemá 
zdroje. 

> Kým v roku 1996 bola strata pôvodných 
Železníc SR 497 miliónov korún, vlaňajšia 
strata oboch železničných podnikov dosiahla 
3, 251 miliardy. 

> Dlhy železníc sa zvýšili z 11, 5 miliardy na 49 
miliárd. 

> Ak by sa mala zachovať osobná doprava na 
regionálnych tratiach, museli by železnice 
zohnať prostriedky, ale tie nie sú. Podľa 
ministra by ich museli vziať napríklad 
zdravotníctvu alebo školstvu. 

> O prevádzkovanie dopravy na regionálnych 
tratiach majú záujem VÚC a nie je vylúčené, že 
doprava sa o niekoľko mesiacov obnoví. 

Na toto sa dá povedať len jedno. „Jasné, že som za 
štrajk. Mali by sme však štrajkovať proti tým, ktorí 
zhumpľovali železnicu. Kto spôsobil miliardové dlhy? Ja 
či moji kolegovia? Alebo naši veľkí šéfovia v Bratislave, 
ktorí vyhadzujú na hlúposti milióny? Teraz nás chcú 
vyhodiť!? Ich treba povyhadzovať. Rad-radom a pekne 
von oknom.“ Už som myslel, že to nikto nepovie. 
Predsa sa našiel starší muž v modrej uniforme, ktorý 
odhalil merito problému slovenskej politiky. Kým páni 
hore utrácajú, my musíme zaplatiť z vlastných vreciek 
ich dlhy! 

Čo nás pošili, to ich 
zabije! 

Zvykne sa vravieť, že čo nás nezabije, to nás 
posilní. V tomto prípade to platí obzvlášť a možno 
trochu aj v opačnom garde. Čo nás posilní, to ich 
zabije. S nadšením som privítal reakciu riaditeľa 
Železníc SR Ladislava Saxa a riaditeľa Železničnej 
spoločnosti Pavla Kužmu na avízo odborárov 
o neobmedzenom štrajku. V spoločnom vyhlásení 
napísali, že správu odborárov prijali s rozhorčením. 
„Je to vrcholne nezodpovedné a účelové rozhodnutie 
a nepovažujeme týchto predstaviteľov odborárov za 
ochrancov práv železničiarov, ale naopak - za veľmi 
nebezpečných pre zamestnancov železníc“. Čo dodať? 
Možno správa o generálnom štrajku by ich doviedla od 
rozhorčenia k infarktu. Štrajk patrí predsa k odborom 
neodmysliteľne. Kde nie je reč, tam nemôžu predsa 
páni čakať, že budeme tolerovať ich výstrelky 
donekonečna. Pohár trpezlivosti pretiekol. Čím viac 
rozhorčených šéfov, tým lepšie. Nemôže to stále 
fungovať len naopak. Aj zamestnanci majú právo na 



spríjemnenie pracovného dňa. Z tohoto miesta 
odkazujem všetkým pracujúcim, že komu sa podarí 
vytočiť šéfa, má jedno číslo Žerme Bohatých zadarmo. 
Ja viem, že naše noviny sú zadarmo stále, ale čo by 
ste neurobili pre svojich kolegov? 

Kde je vola, 

tam je cesta k víťazstvu 

Streda bola plná prekvapení. Kto by povedal, že 
železničiari do štrajku naozaj pôjdu. Veď už ho raz 
o päť minút dvanásť odvolali. Nie preto, že im 
zamestnávateľ vyšiel v ústrety. „ Vtedy nás 
zamestnávateľ nechutne zastrašoval“, hovorí Juraj 
Suláček zo štrajkového výboru. Minister s vedením 
oboch železničných spoločností sa na zopakovanie 
situácie spoliehali aj v túto stredu. Na ich prekvapenie 
dostali od odborárov facku. Ďalšiu ranu im 
železničiari zasadali, keď už v stredu radoví členovia 
odborov tlačili na predákov, aby v štrajku pokračovali. 
A to aj napriek faktu, že za preštrajkovaný čas 
nedostanú mzdu. „Ráno sme cítili, že niekde nechcú 
ukončiť štrajk, aj keď nedostanú peniaze“ povedal 
predseda centrálneho štrajkového výboru Jozef 
Schmidt. Je to dobrý signál pre nás, ľudí práce. Je to 
zlý signál pre vládu. Osobne si vážim bojovnosť našich 
železničiarov. V ponovembrových dejinách Slovenska 
je toto odhodlanie zotrvať v boji proti svojvôli 
zamestnávateľov a vlády nezvyčajné a nanajvýš 
odvážne. Veľmi potešujúcim faktom je skutočnosť, že 
iniciatíva vychádza zdola, z radov samotných 
zamestnancov a nie od byrokratov. Práve takáto 
iniciatíva zdola dokáže vláde nahnať strach, pretože 
vláda stráca nad ňou kontrolu. Či chceme alebo nie, 
história a aj súčasnosť nás učí, že byrokratov si vláda 
vždy skôr kúpi ako samotnú pracujúcu triedu. 
A prostredníctvom byrokratov dokáže kontrolovať aj 
zvyšných ľudí práce. Napokon byrokrati ich stoja 
menej peňazí, než to, keby vyšli v ústrety celku. 

Preto je veľmi dôležité, aby sa radoví odborári 
spolu s v odboroch neorganizovanými železničiarmi zo 
všetkých síl snažili: 

(dokončenie na nasledujúcej strane) 



















• Vytvoriť mechanizmus rozhodovania, ktorý nedovolí vzniknúlýrokracii a zhromaždiť tak 

v rukách byrokracie moc ukončiť štrajk a rozhodovať o nich bez nich. Všetky rozhodnutia by 
mali byť odsúhlasené zhromaždeniami všetkých štrajkujúcich! 

• Získať podporu všetkých pracujúcich z odvetví závislých na änici a vyzvať ich k solidárnemu 
štrajku! Pod takýmto tlakom je vláda prinútená k väčším ústupkom! 

• Priamo osloviť cestujúcu verejnosť, vysvetliť im problém naUsnici a uchádzať sa o jej 
solidaritu s požiadavkami železničiarov. Cestovné zadarmonie len na lokálkach, ktoré chce 

vláda zrušiť je ďalšou z množstva možností ako spestriť štrajk a získať si priazeň cestujúcich! 

• V prípade ignorovania zo strany vlády usilovať o vyhlásenie geálneho štrajku, ktorého 
požiadavky by sa mali rozšíriť o požiadavky štrajkových výborov vo všetkých odvetviach, ako 

_ aj o zmenu sociálnej politiky v prospech ľudí práce a nie v prospech bohatých! _ 


Výzva na záver 

Právo brániť svoje práva nesmie byť odoprené nikomu. Nechajme sa aj my inšpirovať železničiarmi a pripojme sa k ich legitímnemu boju. Dajme vláde a zamestná¬ 
vateľom jasne a hlasno najavo, že ich moc končí tam, kde začína naša moc. Vláda sa obáva úspešnosti štrajku. V našich dejinách by sa tento úspech mohol stať inšpiráciou 
pre ďalších nespokojných pracujúcich a spustiť tak lavínový efekt. Úspešnosť tohoto štrajku by pre vládu znamenala koniec jej svojvôle a arogancie. Ukázala by, že je tu 
opozícia, ktorú vláda musí rešpektovať. Poďme urobiť všetko preto, aby tento štrajk bol úspešný! Slovami taxikára, „treba konečne zdvihnúť morálku pánom v Bratislave“! 

mxo 


Čo nám odkazujú boháči 


Tento článok nevychádza z našej dielne, ale je prevzatý 
z jedného anarchistické magazínu. Zaradili sme ho sem, 
pretože veľmi jednoduchým a priamočiarym spôsobom 
vystihuje dobu a spoločenské zriadenie, v ktorom žijeme. Ak 
ťa ani toto nezdvihne zo stoličky a nevyjdeš von podporiť 
štrajk železničiarov, tak potom si už nemáme čo povedať 
a ťažko ťa možno označiť za homo sapiensa... 


Buďme k sebe úprimní. Nikdy nevyhráš v lotérii. Na 
druhej strane, je viac než pravdepodobné, že budeš celý 
život robiť otroka v nejakej zasranej práci. Je to preto, 
lebo si sa podľa všetkého narodil v nesprávnej sociálnej 
skupine. Povedzme si pravdu, si členom pracujúcej 
triedy! 

Dôsledkom toho, nemáš vzdelanie, výchovu, konexie, 
správanie, výzor a správny vkus, aby si sa stal jedným z nás. 
V podstate by sme potrebovali knihu o veľkosti telefónneho 
zoznamu, aby sme vymenovali všetky nespravodlivé výhody, 
ktoré mame oproti tebe. Preto sme tak radi, že stále veríš tej 
hlúpej rozprávke o spravodlivosti a rovnakej možnosti pre 
každého. Pochopiteľne, v systéme založenom na hierarchii 
nie je veľa miesta tam hore. A aj tak to miesto už máme my. 
Vlastne sa nám tu páči natoľko, že sme rozhodnutí, aby to 
tak aj ostalo. Vždy je tu však niekto, kto je ešte nižšie v so¬ 
ciálnej hierarchii. Takže sa nad ním môžeš cítiť nadradený 
a občas ho poriadne nakopať. Aj posledný umývač riadu si 
nájde nejakého chudáka, ktorého môže opľuť. Buď vďačný 
cigáňom, gastarbeiterom, kurvám a bezdomovcom. 

Vždy maj na pamäti, že keby bol každý tak dobre 
ekonomicky zabezpečený a sociálne privilegovaný ako my, 
nemal by kto robiť všetku tú nudnú, nebezpečnú, namáhavú 
a zle platenú prácu. A tiež by nemal kto tupo odpochodovať 
do hrobu bez toho, aby prežil plnohodnotný a kreatívny 
život. A preto prosím, pracuj usilovne ďalej. 


Ä 


Mimo to, ty 
asi nemáš takú 
skazenú, cham¬ 
tivú a ničím 
neovládateľnú 
túžbu získavať 
a vlastniť maje¬ 
tok, moc a pres¬ 
tíž ako my. 
A hoci si z celé¬ 
ho srdca želáš 
slobodu, na 
druhej strane sa 
jej bojíš, pretože 
udržiava teba 
a ostatných 
v nervozite 
a neistote. Me¬ 
chanicky hráš 
svoju sociálnu 
rolu, ktorá ti bo¬ 
la predpísaná, 
bojac sa toho, čo 
by si ostatní 
pomysleli, keby 
si sa odvážil 
vybočiť z radu. 
Prirodzene vždy, 
keď nám to vyhovuje, vás postavíme proti sebe. Vyučených 
robotníkov proti nevyučeným, odborárov proti neodborárom, 
bielych proti čiernym, Slovákov proti Maďarom... 

Sústavne znižujeme vaše platy a zakrývame to 
zákonom ponuky a dopytu, medzinárodnou súťažou. 
Odsúdime ťa na podporu, ak príliš vybočíš z radu alebo 
ohrozíš náš zisk. 



Na strane druhej, raz za čas ti umožníme hlasovať za 
niektorého nášho politického náhradníka. Našťastie, nemáš 
ani šajnu, čo sa vlastne deje. Namiesto toho, obviňuješ 
židákov, cigošov, buzerantov a iných (v podstate kohokoľvek 
mimo nás) za svoju mizernú situáciu. A nielen to. Stále viac 
si zachovávaš a osvojuješ pracovnú etiku, hoci väčšina 
zamestnaní ničí tvoje zdravie, životné prostredie a vyciciava 
z teba tvoj jedinečný život. My toho veľa o práci nevieme, ale 
sme veľmi radi, že ty áno! 

Isteže, život by mohol byť iný. Spoločnosť by mohla byť 
organizovaná tak, aby plnila skutočné potreby všetkých jej 
členov. Mohol by si kontrolovať a riadiť svoj život a nebyť 
niekoho figúrkou na šachovnici. Ale ty to nevieš. Ty si to 
dokonca sotva vieš predstaviť. To je zrejme najväčšia výhoda 
nášho systému - zbaviť ťa tvojej predstavivosti, kreativity, 
tvojej schopnosti nezávisle myslieť. Tak ti chceme poďakovať 
z hĺbky našich neľudských sŕdc! 


Britskí rebeli 

3 mesiace - 4 štrajky 


30. 1. 2003 sa skončil už štvrtý (tentokrát 48-hodinový) štrajk 
britských požiarnikov za posledné 3 mesiace. Zatiaľ neúspeš¬ 
ne žiadajú rast miezd o 40 % a broja proti vládnym plánom, 
ktoré môžu viesť k strate zamestnania pre 4 500 požiarnikov. 

Tento štrajk je svojim spôsobom výnimočný. Jednak 
kvôli vysokej mzdovej požiadavke a fakte, že na ňu pristúpili 
tradičné byrokratické odbory, čo je pravdepodobne znakom 
silného tlaku radových členov. Škoda len toho, že požiarnici, 
ktorí majú veľkú podporu verejnosti, štrajkujú-rokujú- 
štrajkujú-rokujú-štrajkujú-rokujú a dokola. Štyrikrát 
neuspeli a podľa posledných prehlásení odborových bossov, 
sú už ochotí prijať aj menší nárast miezd. Je skutočne 
obdivuhodné ako dokáže niekto v tak krátkej dobe 
opakovane štrajkovať, ale predsa sa mi zdá, že by to chcelo 
jeden dlhý neobmedzený štrajk... 

A prečo hovorím práve o požiarnikoch? V prvom rade 
preto, lebo sú odvážni a nebáli sa výjsť do štrajku, i napriek 
svojmu povolaniu. A hovorím o nich aj preto, lebo na 
železnici môže nastať podobná situácia, ktorej sa treba 
vyvarovať. Započul som, že jedno z riešení ukončenia štrajku 
môže byť“odloženie” rušenia tratí. Vláda a zamestnávatelia aj 
takto pravdepodobne budú chcieť získať čas. 
Z psychologického hľadiska môže byť dôsledkom zmiernenie 
požiadaviek, únava a ochota prijať kompromis (ktorý sa 
v tomto prípade rovná jasnej prehre, lebo odloženie nie je 
odvolanie). Kto bol v situácii kedy musel bojovať a hrať 
o čas, vie ako negatívne to pôsobí. Práve preto je neustály 
entuziazmus a volá bojovať zo strany britských požiarnikov 
skutočne obdivuhodná! U nás sa to ale nemusí opakovať. 

Nezabúdajme o čo ide. Načo sa s vládou handrkovať? 
O čom? Že sa nezruší 25 tratí, ale 20, 10, 1? Že neprepustia 
10 000 ľudí, ale 1 000, 500 či čo i len jedného? Že sa chystá 
plán náhrady vlakov autobusmi? Všetko bludy! A práve tieto 
kecy môžu mať veľkú váhu pri rozhodovaní. A to ani nie tak 
radových zamestnancov ako Centrálneho štrajkového 
výboru, ktorý je mimo kontroly zdola a spolieha sa len na 
dôveru. Je to síce pekné a dôvera musí byť, ale dôvera bez 
kontrolných mechanizmov môže byť v odboroch zrádna. Kiež 
by som sa mýlil... 

A čo sa týka požiarnikov, hold im musíme vzdať aj za 
ich zodpovednosť nezostať mimo svetového diania. Ako vidieť 


na fotke, svoje požiadavky spojili s protestom proti chystanej 
vojne v Iraku. Vojne, ktorá nie je v našom mene, vojne 
o ropu, vojne ako riešení americkej hospodárskej krízy, 
vojne, ktorú tak ospevujú aj naši politici. Ako sme písali 
v našom ŽB špeciáli 1, na snahe o prekazenie vojnových 
plánov sa podieľajú aj britskí železničiari, ktorí začiatkom 
januára odmietli prepraviť nákladné vlaky s vojenskou 
muníciou určenou pre potreby vojny proti Iraku. 

Britskí požiarnici sú určite inšpiráciou. Na jednej 
strane vzorom, na strane druhej varovaním pred taktikou 
rokovacích stolov. Čo si z ich príkladu vezmeme my? 

Mimochodom, hádaj čo sa uskutoční 1. 2. 2003? 
Správne, ďalší štrajk požiarnikov. Ty teda majú nervy :) 

Boli sme tam 


29. 1. 2003 sa náš hlas solidarity podarilo dostať do vyše 10 
miest Slovenska - prvé číslo špecičdu ŽB bolo šírené medzi 
železničiarmi v Bratislave, Trnave, Trenčíne, Piešťanoch, 
Novom Meste nad Váhom, Žiline, Banskej Bystrici, Košiciach, 
Prešove, Vranove nad Topľou, Humennom a Trebišove. Na 
jednom liste formátu A3 sme podrobnejšie rozobrali súvislosti 
dnešného stavu na železniciach, svojsky odpovedali kritikom 
štrajku, informovali o štrajkoch železničiarov vo svete a priblí¬ 
žili náš postoj k sociálnej a politickej pozícii, v ktorej sa nachá¬ 
dzame. Dúfame, že druhým špeciálom, ktorý sme pripravili 
behom 2 dní, sa náš hlas solidarity dostane ešte ďalej. 

Vyzeralo to všelijako, niekde komicky, niekde zúfalo 
hanblivo, inde zas úplne v pohode. Je až k neviere, aké je 
niekedy ťažké nadviazať jednoduchý kontakt. Sčasti je to 
tým, že mnohí z nás nemajú skúsenosť s podobnou aktivitou 
(nakoniec, kto má?) a človek nikdy nevie či bude privítaný 
úsmevom alebo fackou. Zvláštne, ale žiaľ, na Slovensku je to 
tak. Na niektorých pracoviskách naši kamaráti, ktorí nám 
pomáhali, zostali smutne prekvapení. Nečudujem sa, je dosť 
hlúpe ísť prejaviť svoju podporu a zároveň sa cítiť ako 
jehovista. Skúsme ale všetci zabudnúť na predsudky 
a obavy. Konieckoncov, je to skúsenosť, ktorá navyše 
mnohým z nás dala väčšiu odvahu. Ďakujeme železničiarom 
za zväčša veľmi príjemné a vrelé prijatie. Nech je viac práve 
takýchto. 

Na záver ešte ponúkame železničiarom, ktorým sa ŽB špeciál páčil (a že ich bolo dosť:-)), obsah predchádzajúcich vydaní: 

ŽERME BOHATÝCH 1 - 2001, A3, 4 strany. Informačná Guerilla - Anarchistická tlačová agentúra, Svedectvo z protestov v Janove, O prípade zadržaných Slovákov po protestoch proti G8, Sarkasticky 
o polícii... ŽERME BOHATÝCH 2 - 2001, A3, 8 strán. Čo všetko sa stalo 11. 9., Sociálnu spravodlivosť, nie sociálny zmier, Ľudová rozprávka o politike, Predpoveď počasia - veľa zbytočného kriku, Treba 
(kričať?) zrozumiteľnejšie, Najprv do nás kopú, potom na nás pľujú, Keď sa my naserieme, oni sa z toho poserú, West extra dávka trochu inak, Rozhovor s kapelou Chumbawamba, Manifest Priamej Akcie... 
ŽERME BOHATÝCH 3 - 2002, A3, 4 strany. Prvý máj - čas na zmenu, Neonacisti z Nového Slobodného Slovenska, Argentína - kríza a odpor, Učitelia ako ovce, Ešte sa stretneme, ty debil, Ó bože, oni to opäť 
dokázali, FC St. Pauli, Z aktivít sekcií MAP... ŽERME BOHATÝCH 4 - 2002, A3, 6 straň. Sme na jednej lodi a veríme vo vlastné sily, Poľský hospodársky zázrak v ruinách, Ombudsman "radí", Prečo nevolíme 
vodcov, Chudobným bral, bohatým dával, Zákaz odborov, stres, nízke mzdy - McDonald's je skrátka fajn, Mladí, neskúsení... a odvážni!, Zrazení k zemi a vinní, V EÚ či mimo - kapitalizmus nekončí, Talianski 
radoví odborári v generálnom štrajku, Jeden deň 24 ročného starca, Keď fízel bije fizla, Nie podpore fašistov, Začína to nevinne, Výňatok z Manifestu Antifašistickej Akcie Bratislava, Správa o prednáške PA 
v Trnave, Informácie o Červeno-Čiemej Distribúcii a Čiernom Kríži. 


Noviny ŽERME BOHATÝCH vydáva Priama Akcia - členská sekcia Medzinárodnej Asociácie Pracujúcich. Noviny sú vydávané na vlastné náklady s cieľom agitovať za 
oprávnené požiadavky pracujúcich proti svojvôli zamestnávateľov a politikov! Radi uverejníme príspevky o problémoch a bojoch na pracoviskách. Redakcia si vyhradzuje 
právo krátiť texty. V prípade záujmu o informácie o našej činnosti, ďalšie publikácie či o objednávku ŽERME BOHATÝCH domov, nás kontaktuj na niektorej z týchto adries: 
Priama Akcia, PO Box 16, 840 08 Bratislava 48, najlepšie však cez e-mail: priamaakcia@ziplip.com (Bratislava) alebo pa vychod@yahoo.com (Východné Slovensko) 

























